Gebede verhoor toe hemel se sluise in Oos-Kaap oopgaan‘n Boer digby die Kougadam het hierdie foto’s vanuit sy bakkie geneem (Foto: Verskaf) Inwoners en boere in die Oos-Kaap was oorstelp van vreugde toe reën Maandag in dié provinsie begin uitsak het. Dié langverwagte reën volg net nadat honderde mense Saterdag by die Kougadam digby Patensie saamgetrek het om te bid vir reën. Wikus Nel, een van die organiseerders van die biddag en ’n inwoner van Port Elizabeth, sê boere in die Kougadam-gebied het omstreeks 08:40 met groot opwinding laat weet dat die hemel se sluise oopgegaan het. “Dit reën! Halleluja, prys die Here! Dankie vir die gebede,” het een van die boere gesê. Nel sê in Port Elizabeth het reën net voor 09:00 in die stad begin uitsak. Teen die tyd wat hierdie berig gepubliseer is, het dit steeds gereën. Nel het dit as ’n “goeie bui reën” beskryf. “Die boere is baie opgewonde oor die reën en ek kan hoor hulle is ook meer positief,” vertel Nel. Maroela Media het vroeër berig omtrent 330 mense het Saterdag by die Kougadam naby Patensie byeengekom om vir reën in die provinsie te bid. Die Oos-Kaap kry al ŉ paar jaar lank nie voldoende reën nie en die Kougadam het slegs 4,8% water. Daar is hierdie week aangekondig dat Dag Zero in dié streek op 1 Junie sal aanbreek indien dit nie voor dan behoorlik reën nie. “Ons is dankbaar vir die reën. Ons het op die biddag gevra dat God die hemelsluise vir ons sal oopmaak en Hy het geantwoord. “Ons hoop op God en ons dien ’n groot God. Ons vertrou dat Dag Zero nie ’n realiteit sal word nie. Ons glo ons damme sal teen 1 Junie weer vol wees. Ons kyk uit wat die Here gaan doen in ons streek.” Die Suid-Afrikaanse Weerdiens (SAWD) voorspel reën vir die res van die week vir die Oos-Kaap. Volgens Rejoyce Mohlamme, weervoorspeller by die weerdiens, word daar geïsoleerde buie en donderbuie in die oostelike en westelike dele van die Oos-Kaap voorspel. Sy sê daar is ook ’n 60% kans vir verspreide reën langs die kusstreke. Die reën sal na verwagting tot Vrydag duur.